આ સમગ્ર મામલે ગુજરાતના એક ઉચ્ચ રેલવે અધિકારીએ નામ ન આપવાની શરતે કહ્યું, “આપણે ત્યાં ટ્રેનોને દોડવા માટે જગ્યા ઓછી પડે છે. અનેક જગ્યાએ ઓવરબ્રિજ બનાવવાની જરૂર છે, પણ ખોટમાં ચાલતું રેલવે તંત્ર આ બાબતે આંખ આડા કાન કરે છે. સામાન્ય રીતે ટ્રેનોમાં ત્રણ પ્રકારના પેસેન્જરો હોય છે. એક લોકલ પેસેન્જર જે ટિકિટનો દર ઓછો હોય અને ટ્રેનમાં બેસવાની જગ્યા મળે તેવી આશા રાખે છે. બીજો ઓવરનાઈટ પેસેન્જર જે બર્થની અપેક્ષા રાખે છે. ત્રીજોે વર્ગ તે હાઈક્લાસ પેસેન્જર છે, જેને પૈસાની પરવા નથી, પરંતુ સમય સચવાય અને સારી સુવિધા મળે તેમ ઇચ્છી રહ્યો છે. બુલેટ ટ્રેનનો લાભ આ વર્ગ જ લઈ શકશે. કારણ ૨,૮૦૦ રૂપિયા ભાડું આ વર્ગ માટે મોટી વાત નથી.